Jalovenis

Jalovenis – miestas Moldavijoje, ant Išnoveco () upės kranto. Jalovenio rajono centras.

Miesto šventė – spalio 27 d. (šv. Paraskovijos diena).

Geografija 
Miesto plotas – 3165 ha, iš kurių 1678 ha yra žemės ūkio naudmenos. Miestas yra 12 km nuo Kišiniovo ir 35 km nuo Dniestro.

Klimatas vidutiniškai žemyninis, vasaros šiltos ir ilgos, vidutinė žiemos temperatūra – 5,5 °C.

Reljefas – stepė, kalvos ir slėniai, – susidarė prieš 5 mln. metų atsitraukus Sarmatų jūrai. Žemiausia vieta yra Išnoveco upės lankose, aukščiausia – 190 m virš Juodosios jūros lygio.

Istorija 
Archeologiniai kasinėjimai parodė, kad Jalovenio vietoje III–IV a. pr. m. e. buvo gyvenvietė, vėliau apleista.

Jalovenis pirmą kartą paminėtas gospodario Stefano III Didžiojo 1502 m. kovo 11 d. rašte, kuriuo jis savo tarnui dovanojo žemes kaimui įkurti. Kaimas pradžioje buvo vadinamas „Išnoveco šaltiniai“ pagal upę, kuri ir dabar teką per Jalovenį.

Jalovenio pavadinimas Jalovenis atsirado vėliau ir pirmas žinomas paminėjimas yra 1639 m. balandžio 16 d. dokumente. 1774 m. gyventojų surašymas rodė, kad Jalovenis buvo Orgejevo-Lapušnos gubernijos dalis. 1812–1918 m. Jalovenis buvo Kišiniovo apskrities dalis. Nuo 1918 m. kovo 27 d. iki 1940 m. birželio 26 d. bei nuo 1941 m. liepos iki 1944 m. rugpjūčio Jalovenis buvo Lapušnos gubernijos dalis.

Būdamas TSRS dalimi Jalovenis būdavo priskiriamas vis kitiems administraciniams vienetams.:
 1944–1956 m. – Kišiniovo apskrities dalis
 1956–1962 m. – Kotovsko rajono dalis
 1963–1964 m. – Aneni Nojaus rajono dalis
 1964–1977 m. – Strešenio rajono dalis

1977 m. kovo 25 d. Jalovenio gyvenvietė buvo pervadinta į Kutuzovą. 1989 m. kovo 31 d. grąžintas senasis pavadinimas. Nuo 2003 m. Jalovenis yra Jalovenio rajono centras.

Ekonomika 
Jalovenyje yra vienintelis Moldavijos chereso markės vyno fabrikas. Yra maisto produktų, vyno, siuvinių, statybinių medžiagų gamybos įmonių.

Mieste veikia apie 1300 įmonių, daugumą kurių yra juridiniai asmenys, o 860 jų – valstiečių ūkiai. Mieste veikia virš 50 privačių parduotuvių ir barų, 3 bankų ir dviejų draudimo kompanijų filialai.

Moldavijos miestai